કડવો એક તળપદો કોળી જુવાન. પાંચ ચોપડી ભણેલો. એની થોડી મગરૂરી પણ ખરી. ફિલ્લમની વાતો કરી જાણે. ગીંજાંમાં દાંતિયો અને બોલપેન રાખી ભણેલો દેખાવાનો એને શોખ. કોઈ ‘એવું' માણસ દેખે તો છાપું વાંચવાનો ડોળ પણ કરી લે. આર્થિક સ્થિતિ પાતળી. મજૂરી કરે. એમાંય એવું કે મોભો જળવાવો જોવે. મજૂરી કરવી, પણ પોતે બીજાથી નોખો પડે એવો ભણેલો મજૂર છે એવું કંઈક એના મનમાં એટલે મજૂરી ઓછી મળે. મોટેભાગે બેકાર રખડે. સારી મજૂરી આપનારા એને કેવળ મજૂર જ માને તે કડવાને ગમે નહીં. ઇચ્છા ખરી, પેલા એને મજૂરી આપે. પરંતુ ભણતરના અહમનો પોપટ પાળીને બેઠેલો કડવો એમ સામે ચાલી ‘એવાંવ’ની પાસે મજૂરી શાનો માગે ! કડવો એમ તો વટનો કટકો ને માથે ફાડિયું.